Președinta Agenției Naționale pentru Sport, Elisabeta Lipă, a vorbit despre construirea noului stadion Dinamo și a spus despre clubul alb-roșu că astfel "va avea ceea ce merită", transmite Agerpres.
Fosta mare sportivă a explicat că proiectul reprezintă o veste bună inclusiv pentru locuitorii din zona "Ștefan cel Mare".
"Faptul că va începe construcţia noului stadion Dinamo este una dintre veştile bune. Şi nu doar pentru fotbalişti, dar şi pentru locuitorii din zonă. Odată cu acest nou stadion, Dinamo va avea ceea ce merită. Nu contează în cât timp. În general la noi lucrurile se fac foarte greu, birocraţia este exagerată, dar important este că se fac paşi mici şi siguri. Eu sper să nu dureze mult, să nu se termine construcţia când nu o să mai fiu eu în sport", a declarat Elisabeta Lipă, fostă președintă a CS Dinamo.
În ședința de joi, Guvernul a aprobat indicatorii tehnico-economici pentru noul stadion Dinamo.
Investiția va fi făcută cu finanțare "de la bugetul de stat, prin bugetul Ministerului Dezvoltării, Lucrărilor Publice şi Administrației şi prin bugetul Ministerului Afacerilor Interne, alocat pentru Clubul Sportiv Dinamo Bucureşti, în limita sumelor aprobate anual cu această destinație, precum și din alte surse de finanțare legal constituite, conform programelor de investiții publice aprobate potrivit legii", se arată în hotărârea de Guvern.
Noua arenă din șoseaua Ștefan cel Mare ar urma să coste circa 170 de milioane de euro, potrivit Digisport.ro.